Hareide etter omdiskutert annullering: – Vi er skuffet
ARTIKKELEN ER OVER FIRE ÅR GAMMEL Det gjensto under ti minutter av bortekampen da stjernespiss Rosenberg «scoret» fra kloss hold og feiret sin andre fulltreffer for kvelden. Det ble kortvarig, for dommerteamet mente 32-åringen var offside til tross for at en motstander lå nede på gresset og tilsynelatende opphevet den. – Dette er vanskelig altså. Det ligger jo en fyr der når dommeren godkjenner målet. Men assistenten vinker og så diskuterer de det ikke i det hele tatt. Vi er skuffet, sier Hareide til CMore. – Jeg er ikke offside, han som ligger nede er innenfor, sier Rosenberg til TV-kanalen. Malmö FF har hatt en vrien sesong, og ligger nå syv poeng bak serieleder IFK Göteborg til tross for at de har en kamp mer spilt. Serieleder spiller borte mot Norrköping i morgen. Hareides menn spilte 2-2 hjemme mot nettopp Örebro i forrige serierunde for en uke siden, men reddet da ett poeng i 90. minutt siden Agon Mehmeti utlignet seks minutter på overtid. Etter kampen var Hareide forbannet på dommerne, og mente blant annet at han kunne dømme bedre fra sidelinjen. Les også: Hareide raser mot svenske dommere I Örebro i kveld tok hjemmelaget ledelsen ved Daniel Nordmark etter 54 minutter, før Rosenberg utlignet etter 68 minutter. Malmö FF presset i sluttminuttene, men klarte ikke å skaffe seg et godkjent vinnermål. – Vi scoret to mål og de ett, men dommeren ser annerledes på det. Vi gjør en god kamp og de nye guttene gjør det bra. I 2. omgang er vi farlige hele tiden, sier Hareide som har sett laget spille fire uavgjort og tape én på sine fem siste kamper. Jo Inge Berget ble byttet ut i pausen med Rosenberg, mens Magnus Wolf Eikrem ble byttet inn etter 67 minutter. Andreas Vindheim spilte hele kampen for Malmö FF som spiller Champions League-kvalifiseringskamp borte mot Zaligris fra Litauen førstkommende tirsdag. Den første kampen endte 0-0. PS! Kampen mellom Sundsvall og Halmstad endte målløst. Snorre Krogsgård spilte hele kampen for Halmstad, mens Lars Christian Krogh Gerson spilte 90 minutter for Sundsvall. Kalmar med Lars Cramer i mål vant 4-0 over Falkenberg. Allsvenskan: Kalmar – Falkenberg 4-0 (2-0) Mål: 1-0 Jonathan Ring (8), 2-0 Marcus Antonsson (38), 3-0 Ismael Silva Lima (53), 4-0 Marcus Antonsson (str. 90). 5083 tilskuere. * Lars Cramer spilte hele kampen for Kalmar. Sundsvall – Halmstad 0-0 3787 tilskuere. * Lars Krogh Gerson spilte hele kampen for Sundsvall, mens Snorre Krogsgård spilte hele kampen for Halmstad. Örebro – Malmö 1-1 (0-0) Mål: 1-0 Daniel Nordmark (54), 1-1 Markus Rosenberg (67). 6753 tilskuere. * Jo Inge Berget spilte 46 minutter, mens Magnus Wolff Eikrem spilte 23 minutter som innbytter for Malmö.
(Örebro-Malmö FF 1-1) Da Markus Rosenberg (32) satte ballen i nettet i sluttminuttene, trodde Malmö FF-trener Åge Hareide på en etterlengtet seier - så vinket assistentdommeren for offside.